Foto's: Luislang verorber wallaby | Maroela Media
Foto's: Luislang verorber wallaby
Foto: Northern Territory Parks and Wildlife/Facebook
'n Wildbewaarder van die Nitmiluk Nasionale Park in Australië het op 'n luislang afgekom terwyl dit besig was om 'n wallaby te verorber.
Northern Territory Parks and Wildlife het op sy Facebook-blad gesê Paul O'Neill was besig met sy daaglikse oggendpatrollie toe hy voëls hoor kwetter het en gaan ondersoek instel het. O'Neill kon daarin slaag om 'n paar foto's te neem van die luislang wat besig was om die wallaby in te sluk.
Volgens Greg Smith van die Territory Wildlife Park is dit omtrent die grootste prooi wat die slang sal kan insluk. "Die wallaby sal sowat vyf tot sewe dae vat om te verteer en die slang sal vir sowat 'n maand gaan wegkruip."
Smith het gesê die slang sal na verwagting oor sowat vier tot agt weke weer begin jag. "Sommige slange sal dadelik weer begin jag selfs al is hulle oorgewig of al het hulle pas geëet, maar gemiddeld sal só maaltyd die slang vir sowat drie maande kan hou."